b'\n_START_ARTICLE_\nMonotypisk\n_START_PARAGRAPH_\nEt monotypisk takson er inden for biologi betegnelsen for en taksonomisk gruppe (sl\xc3\xa6gt, familie, orden etc), der kun har \xc3\xa9n undergruppe p\xc3\xa5 det f\xc3\xb8lgende, taksonomiske niveau. En monotypisk sl\xc3\xa6gt indeholder s\xc3\xa5ledes kun \xc3\xa9n art, en monotypisk familie kun \xc3\xa9n sl\xc3\xa6gt etc. Omvendt kan man betegne den lavere gruppe som monotypisk inden for den h\xc3\xb8jere, fx en sl\xc3\xa6gt som monotypisk inden for en familie._NEWLINE_Et eksempel er plantesl\xc3\xa6gten Sherardia (bl\xc3\xa5stjerne), der kun indeholder \xc3\xa9n art, Sherardia arvensis._NEWLINE_Normalt medregnes ogs\xc3\xa5 udd\xc3\xb8de taksa, n\xc3\xa5r man afg\xc3\xb8r om en gruppe er monotypisk. S\xc3\xa5ledes er tempeltr\xc3\xa6sl\xc3\xa6gten (Ginkgo) ikke et eksempel p\xc3\xa5 en monotypisk sl\xc3\xa6gt, da der, udover det nulevende tempeltr\xc3\xa6 (Ginkgo biloba), er fossile arter som henregnes til sl\xc3\xa6gten._NEWLINE_Et taksons status som monotypisk kan \xc3\xa6ndres, dels ved opdagelsen af nye arter (nulevende eller udd\xc3\xb8de), dels ved \xc3\xa6ndringer i den taksonomiske opfattelse - flytning, underopdeling etc.'